مَرقُس 9
9-نجی باب
1عیسی اُلارا شِیله دییدی: «سیزه دُغروسینی آیدیارین: بو یِرده دورانلارینگ کَبیری خودایینگ پاتیشاهلیغینینگ قودرات بیلِن گِلیَنینی اُلمَنکَه گُرِرلِر.»
عیسانینگ یوزی اویتگِیَر
مَتّیٰ 17:1-13؛ لوقا 9:28-36
2آلتی گوندِن سُنگ عیسی یانینا یِکه پِطرُسی، یعقوبی و یوحنانی آلیپ، بیر بِییک داغینگ اوستونه چیقدی. شُل یِرده اُلارینگ گُزلِرینینگ اُوونده اُنونگ یوزی اویتگِدی. 3اُنونگ لِباسی گُزونگی یاشلاندیریپ باریان دیم-آق رِنگکه اُورولدی، یِر یوزونده هیچ کیم اُنی بِیله آقاردیپ بیلجِک دَلدی. 4شُندا شَگیرتلِره اِلیاس بیلِن موسی گُروندی. اُلار عیسی بیلِن کِپلِشیپ دوردیلار. 5پِطرُس عیسی: «اُستاد! بیزه بو یِرده بُلماق قاوی، گِل، اوچ سایِبان دیکِلی: بیری — سانگا، بیری — موسی، بیری — اِلیاسا» دییدی. 6قاتی قُرقاندیقلاری اوچین، پِطرُس نَمه دیییَنینی اُزی هِم بیلِنُقدی.
7شُل واقت بیر بولوت گِلیپ، اُلارینگ اوستونی اُرتدی. بولوتدان: «بو مِنینگ عزیز اُغلومدیر! اُنگا قولاق آسینگ» دییِن بیر سِس گِلدی. 8بیردِن شَگیرتلِر داش-تُوِرِگینه سِرِتدیلِر، اِمّا اُز یانلاریندا عیسادان باشغا هیچ کیمه گُزلِری دوشمِدی.
9اُنسُنگ داغدان اینیپ گِلیَرکَلِر، عیسی اُلارا اینسان اُغلی اُلومدِن دیرِلیَنچَه، بو گُرِن زاتلارینی هیچ کیمه آیتمازلیغی تابشیردی. 10شَگیرتلِر اُنونگ بو سُزونی یورِکلِرینده ساقلاپ، اُلومدِن دیرِلمِگینگ نَمه دوشونیَندیگی بارادا بیری-بیرلِریندِن سُرایاردیلار. 11اُلار عیسادان: «نَمه اوچین دین عُلَمالار اَوَّل اِلیاس گِلمِلیدیر دیییَرلِر؟» دیییپ سُرادیلار. 12عیسی هِم اُلارا: «دُغرودان-دا، هِمّه زادی بِجِرمِک اوچین اَوَّل اِلیاس گِلمِلیدیر. اِمّا اینسان اُغلونینگ کَن عاذاپ گُروپ، رِت اِدیلمِلیدیگی حاقیندا هِم یازیلان آخیرین. 13مِن سیزه شونی هِم آیدیارین: اِلیاس اِییَم گِلدی، اُل حاقدا یازیلیشی یالی، اُنگا ایسلَن زاتلارینی اِتدیلِر» دییدی.
عیسی آرخو-جین اِیِلَن اُغلانی شِفا بِریَر
مَتّیٰ 17:14-23؛ لوقا 9:37-45
14اُلار بِیلِکی شَگیرتلِرینگ یانینا گِلِنلِرینده، اُلارینگ داشینا اویشوپ دوران اولی جِماغاتی گُردولِر. کَبیر دین عُلَمالار شَگیرتلِر بیلِن جِدِلِّشیپ دوردولار. 15هِمّه جِماغات عیسانی گُرِن واقتینا، گِنگ قالدیلار و هِمّهلِر دِرِّو یُرتوپ گِلیپ، اُنگا سالام بِردیلِر. 16عیسی آداملاردان: «بولار بیلِن نَمه حاقدا جِدِلِّشیَرسینگیز؟» دیییپ سُرادی. 17جِماغاتینگ ایچیندِن بیری اُنگا: «اُستاد! سِنینگ یانینگا اُغلومی گِتیردیم. آرخو-جین اُل کِپلِمِز یالی، اُنونگ دیلینی باغلادی. 18آرخو-جین اُنی توتاندا یِره اوریار. اُغلان آغزینی کُپوکلِدیپ، دیشلِرینی قیجیردادیپ بِدِنی قاتیپ قالیار. سِنینگ شَگیرتلِرینگدِن اُغلومدان آرخو-جینی کُووپ چیقارماقلارینی خاییش اِتدیم، یُنه اُلار باشارمادی» دیییپ جُغاپ بِردی. 19عیسی اُلارا: «اِی، ایمانسیز نِسل، مِن هاچانا چِنلی سیزینگ بیلِن بیله بُلوپ، سیزه جیدایین؟ اُغلانی مِنینگ یانیما گِتیرینگ» دییدی. 20اُلار اُنی عیسانینگ یانینا گِتیردیلِر. آرخو-جین عیسانی گُرِن واقتینا، اُغلانی قاتی سیلتِرلِدی. اُغلان یِره یازیلیپ، آغزینی کُپوکلِدیپ، تُغالانماغا باشلادی. 21عیسی اُغلانینگ آتاسیندان: «مونونگ بِیله بُلانینا نَچه واقت بُلدی؟» دیییپ سُرادی. آتاسی: «چاغالیغیندان بَری شِیله. 22آرخو-جین اُنی هِلَکلِجِک بُلوپ، نَچه گِزِک اُدا، سووا آتدی. قایرات اِت-ده، باشاردیغینگدان کُمِک اِت، بیزه یورِگینگ آویسین!» دییدی. 23عیسی اُنگا: «باشاردیغینگدان دییمَنگ نَمه؟ ایمان گِتیریَن اوچین هِمّه زات مومکیندیر!» دییدی. 24شو واقتدا اُغلانینگ آتاسی آغلاپ: «ایمان گِتیریَرین، ایمانسیزلیغیمی یِنگمَگه کُمِک اِت!» دیییپ قیغیردی. 25عیسی جِماغاتینگ یُرتوپ گِلیَنینی گُرِنده، آرخو-جینا کَیَپ: «اِی، کِرلیک هِم لالّیق روحی! سانگا بویوریارین، اُغلانینگ ایچیندِن چیق، اُنگا قایدیپ گیرمه!» دییدی. 26آرخو-جین قیغیریپ، اُغلانی خاص بِتِر سیلتِرلِدی-ده، اُندان چیقدی. اُغلان اُلِنه مِنگزِیَردی، شُنونگ اوچین اُل یِردَکیلِرینگ کَنسی: «اُل اُلدی» دیییشیَردی. 27اِمّا عیسی اُغلانینگ اِلیندِن توتوپ قالدیردی، اُل هِم یِریندِن توردی.
28عیسی اُیه گیرِندِن سُنگ، شَگیرتلِری اُز-اُزلِریکَه اُندان: «بیز نَمه اوچین آرخو-جینی چیقاریپ بیلمِدیک؟» دیییپ سُرادیلار. 29عیسی اُلارا: «بو هیلی آرخو-جینلاری خودایا دُغا-دیلِگ اِتمِکدِن باشغا هیچ زات بیلِن چیقاریپ بُلیان دَلدیر» دییدی.
عیسی اُلوپ دیرِلجِگینی ایکینجی گِزِک آیدیار
30اُلار اُل یِردِن چیقیپ، جلیلَهنینگ اوستوندِن گِچدیلِر. عیسی اُزلِرینینگ نیرِدِدیکلِرینی هیچ کیمینگ بیلمِگینی ایسلِمِیَردی. 31اُل شَگیرتلِرینه: «اینسان اُغلی آداملارینگ اِلینه تابشیریلار، اُنی اُلدورِرلِر، یُنه اُلدورِنلِریندِن اوچ گوندِن سُنگ، اُل دیرِلِر» دییدی. 32اِمّا اُلار بو سُزلِره دوشونمِدیلِر، سُراماغا-دا قُرقدولار.
اینگ بِییک کیم؟
مَتّیٰ 18:1-5؛ لوقا 9:46-48
33اُلار کَفَرناحوما باردیلار. اُیه گیرِندِن سُنگ، عیسی اُلاردان: «یُلدا نَمه حاقدا جِدِلِّشیَردینگیز؟» دیییپ سُرادی. 34اِمّا اُلارینگ هیچ بیریندِن سِس چیقمادی، سِبَبی یُلدا بیری-بیرلِری بیلِن کیمینگ اینگ بِییکدیگی حاقدا جِدِلِّشیپدیلِر. 35عیسی اُتوریپ، اُن ایکی شَگیرتلِری یانینا چاغیریپ، اُلارا: «بیری اَوَّلکی بُلماق ایسلِیَن بُلسا، هِمّهلِرینگ آخیرقیسی هِم خیدماتکَری بُلمالیدیر» دییدی. 36اُنسُنگ بیر چاغانی آلیپ، اُلارینگ اُرتاسیندا قُیدی-دا، اُنی قوجاقلاپ، اُلارا: 37«هِر کیم شونونگ یالی بیر چاغانی مِنینگ آدیمدان قابول اِتسه، مِنی قابول اِتدیگیدیر. هِر کیم مِنی قابول اِتسه، مِنی دَل-ده، مِنی ایبِرِنی قابول اِدیَندیر» دییدی.
بیزه قارشی بُلمادیق بیزینگ طارافیمیزدادیر
لوقا 9:49،50
38یوحنا عیسی یوزلِنیپ: «اُستاد! بیز سِنینگ آدینگ بیلِن جینلاری چیقاریان بیر آدامی گُردوک، اِمّا اُنی ساقلادیق، سِبَبی اُل بیزینگ بیلِن سِنینگ ایزینگا دوشِنُق» دییدی. 39عیسی: «اُنی ساقلامانگ! چونکی مِنینگ آدیم بیلِن مُعجِزه اِدیپ، باسیم سُنگراسی مِنی یامانلاپ بیلجِک آدام یُقدور. 40کیم بیزه قارشی بُلماسا، بیزینگ طارافیمیزدادیر. 41مسیحه باغلیدیغینگیز اوچین، کیم مِنینگ آدیم بیلِن سیزه بیر کَسه سو بِرسه، سیزه دُغروسینی آیدیارین، اُل آصلا سیلاغسیز قالماز» دییدی.
بیر آداما گونَه اِتدیرمِگینگ جِزاسی
مَتّیٰ 18:6-9؛ لوقا 17:1-2
42عیسی یِنه سُزه باشلادی: «هِر کیم مانگا اینانیان بو چاغالارینگ بیرینینگ گونَه اِتمِگینه سِبَپ بُلسا، اُنونگ بُینوندان اولی دِگیرمِن داشی آسیپ، دِریایا زینگیلماغی خاص قاوی بُلار. 43اِلینگ سِنینگ گونَه اِتمِگینگه سِبَپ بُلسا، اُنی چاپ. قُلسوز بُلوپ باقی یاشایشا قُووشماق، ایکی اِلّی بُلوپ دُوزاخا، سُنمِز اُدا زینگیلماقدان قُوودیر. [ 44اُلارینگ جِسِتلِرینی ایییَن قورچوق اُلمِز، اُلاری یاقیان اُت سُنمِز.] 45اِگِر آیاغینگ سِنینگ گونَه اِتمِگینگه سِبَپ بُلسا، اُنی چاپ. سانگا چُلاق بُلوپ یاشایشا قُووشماق، ایکی آیاقلی بُلوپ دُوزاخا، سُنمِز اُدا زینگیلماقدان قُوودیر. [ 46اُلارینگ جِسِتلِرینی ایییَن قورچوق اُلمِز، اُلاری یاقیان اُت سُنمِز.] 47اِگِر گُزونگ گونَه اِتمِگینگه سِبَپ بُلسا، اُنی سُغروپ چیقار. سانگا یِکه گُزلی بُلوپ خودایینگ پاتیشاهلیغینا گیرمِک، ایکی گُزلی بُلوپ دُوزاخا زینگیلماقدان قُوودیر. 48- اُلارینگ جِسِتلِرینی ایییَن قورچوق اُلمِز، اُلاری یاقیان اُت سُنمِز.
49«هِر کِس اُتدا دوزلانار. 50دوز قاوی زاتدیر، یُنه دوز طاغامینی ییتیرسه، اُندا اُل نَمه بیلِن دوزلانار؟ دوز یالی طاغاملی بُلونگ، اُزآرانگیزدا پاراحاتلیقدا یاشانگ.»
knc_Arab kas_Arab azb_Arab kas_Arab knc_Arab azb_Arab azb_Arab azb_Arab pes_Arab knc_Arab azb_Arab azb_Arab azb_Arab azb_Arab azb_Arab knc_Arab azb_Arab azb_Arab urd_Arab azb_Arab azb_Arab knc_Arab azb_Arab azb_Arab